
REPUBLIKA  HRVATSKA 
Općinski prekršajni sud u Splitu					
Split, Domovinskog rata 4                                                    Broj: Pp-12000/2026-5

U  I M E  R E P U B L I K E  H R V A T S K E
P R E S U D A 

	Općinski Prekršajni sud u Splitu, po sutkinji toga suda Katici Rakigjija-Basić, uz sudjelovanje zapisničara Domagoja Kalpića, u prekršajnom postupku protiv okrivljenika Denisa Šipića, zbog prekršaja iz čl.13. Zakona o prekršajima protiv javnog reda i mira, okrivljenog po optužnom prijedlogu PU Splitsko-dalmatinske, I Policijske postaje Split Klasa: 211-07/26-5/20128 od 4. kolovoza 2026., nakon provedenog žurnog postupka 7. kolovoza 2026.

p r e s u d i o  j e
						 
	Okrivljenik: Denis Šipić, sin Ante, rođen: 26. listopada 1980., OIB: 46071914722,  državljanin RH, s prebivalištem u Splitu, Manđerova 5, SSS, pomoćni konobar, nezaposlen, primatelj socijalne pomoći, s primanjima u iznosu od 600,00 eura, neoženjen, bez djece, prekršajno neosuđivan,

k r i v    j e 

	I.što je 4. kolovoza 2026. u 00,50 sati u Splitu, u ulici Domagojeva obala 11 u vidno alkoholiziranom stanju sa utvrđenom koncentracijom alkohola od 1,75 miligrama u litri izdahnutog zraka remetio javni red i mir na način da je na javnom mjestu odnosno na taxi stajalištu vrijeđao taxi vozača Ivicu Mudnića Dujminu (1973.) vičući riječima: "di si debeli, mrš, ajde tamo, razbit ću te, jeben van mater" kao i taxi vozača Mateja Nosića (1998.) vičući riječima: "jeben ti mater" naočigled ostalih građana

	čime je počinio prekršaj iz čl.13. Zakona o prekršajima protiv javnog reda i mira,

 	Radi toga se okrivljeniku na temelju cit.propisa 

i z r i č e 

	NOVČANA KAZNA U IZNOSU OD 300,00 eura (tristo eura).

	II.Na temelju čl.40. Prekršajnog zakona dalje: PZ (Narodne novine RH 107/07, 39/13, 157/13, 110/15, 70/17, 118/18 i 114/22) vrijeme koje je okrivljenik bio uhićen od dana 5. kolovoza 2026. u 10,30 sati do 5. kolovoza 2026. u 13,30 sati uračunava se u izrečenu kaznu u visini od 39,82 eura pa je okrivljenik preostali iznos novčane kazne u iznosu od 260,18 eura dužan uplatiti u korist Državnog proračuna Republike Hrvatske, u roku od 30 dana po pravomoćnosti presude. 

III.Na temelju čl.183.st.2. PZ-a okrivljenik se upozorava da ako u roku koji mu je određen za plaćanje novčane kazne uplati dvije trećine izrečene novčane kazne smatrat će se da je novčana kazna u cijelosti uplaćena (čl.152.st.3. PZ-a).	  

IV.Na temelju čl.139.st.3. u svezi sa čl.138.st.3. PZ-a okrivljenik je dužan uplatiti troškove postupka u iznosu od 30,00 eura (trideset eura) u korist Republike Hrvatske, u roku od 30 dana po pravomoćnosti presude, a pod prijetnjom prisilne naplate. 

					Obrazloženje

	1,Uvodno označenim optužnim prijedlogom okrivljen je Denis Šipić zbog prekršaja opisanog kao u izreci.

	2.Žurni postupak proveden je na temelju čl.221.st.1.toč.3. PZ-a. 

3.U obrani okrivljenik je naveo da su istiniti navodi optužnog prijedloga jer je istina da je vikao na taxi vozače riječima: "di si debeli, mrš, ajde tamo, razbit ću te, jebem vam mater" te "jebem ti mater", zato što je bio jako puno pijan. Svi ti taxisti njega znaju, povoda za ovako njegovo ponašanje nije bilo osim što se doveo u pijano stanje pa se nije mogao kontrolirati. Poznaje iz viđenja ove taxiste, koji mu se jave jer i oni njega znaju. Istakao je da nije namjerno napravio ovaj prekršaj koji mu se stavlja na teret, jer se tako ne bi ponio da nije bio u pijanom stanju. Brat mu je u bolnici pa se nasekirao. Obećao je da se više neće na ovaj način ponašati, dao je sudu na uvid otpusno pismo Klinike za psihijatriju KBC Split gdje je bio smješten od 4. kolovoza 2026. do 5. kolovoza 2026..

4.Opunomoćeni predstavnik tužitelja izjavio je da ostaje pri navodima optužnog prijedloga.

5.U daljnjem dokaznom postupku pregledani su zapisnik o ispitivanju svjedoka Mateja Nosića, zapisnik o ispitivanju svjedoka Ivice Mudnića Dujmina, zapisnik o ispitivanju prisutnosti alkohola, opojnih droga ili lijekova u organizmu, izvješće o uhićenju, izvješće o počinjenom prekršaju i otpusno pismo Klinike za psihijatriju KBC Split.

6.Na temelju rezultata ovako provedenog redovnog prekršajnog postupka, analizirajući obranu okrivljenika, te savjesnom prosudbom svih izvedenih dokaza, svakog pojedinačno i u njihovoj uzajamnoj svezi, utvrđeno je da je okrivljenik počinio djelo prekršaja činjenično opisano i pravno kvalificirano kao u izreci.

	7.Okrivljenik je izričito i nedvosmisleno priznao da se ponašao na inkriminirani način, opisan u optužnom aktu, odnosno da je u alkoholiziranom stanju sa utvrđenom koncentracijom alkohola od 1,75 miligrama u litri izdahnutog zraka remetio javni red i mir na način da je na javnom mjestu odnosno na taxi stajalištu vikom vrijeđao taxi vozače riječima: "di si debeli, mrš, ajde tamo, razbit ću te, jeben van mater, jeben ti mater".

	8.S tim u svezi, člankom 13. Zakona o prekršajima protiv javnog reda i mira propisano je da će se kazniti „tko se na javnom mjestu tuče, svađa, viče ili na drugi način remeti javni red i mir“, a radnja izvršenja sastoji se od bilo kojeg ponašanja koje se može ocijeniti kao nepristojno, a koje je svojom kvalitetom ekvivalentno radnjama koje su primjerice navedene: tuča, svađa, vika. Po ocjeni ovog suda, nema nikakve dvojbe da je postupanjem za koje je okrivljenik proglašen krivim remetio javni red i mir naveden u zakonskoj odredbi čl. 13. Zakona o prekršajima protiv javnog reda i mira, budući da se radi o ponašanju koje svakako odstupa od usvojenih normi pristojnog ponašanja, cijeneći pri tom mjesto na kojem je ostvareno remećenje javnog reda i mira.

	9.Kaznenom odredbom čl.13. Zakona o prekršajima protiv javnog reda i mira propisano je da će se novčanom kaznom u iznosu od 300,00 do 2.000,00 eura ili kazna zatvora do 30 dana za počinitelja koji se na javnom mjestu tuče, svađa, viče ili na drugi način remeti javni red i mir.

	10.Na kraju dokaznog postupka pregledana je prekršajna evidencija za okrivljenika te je utvrđeno da je prekršajno osuđivan i to:

	- presudom Općinskog prekršajnog suda u Splitu br. Pp-3073/2026 pravomoćnom 3. travnja 2026. zbog prekršaja iz čl.6.st.1. Zakona o prekršajima protiv javnog reda i mira.

11.Prilikom odlučivanja o prekršajnoj sankciji i njenoj individualizaciji sud je imao na umu odredbu čl.36.st.2. PZ-a pa mu je kao otegotnu okolnost cijenio što je do sada pravomoćno prekršajno osuđivan, a od olakotnih okolnosti što je iskreno priznao djelo, pa mu  je sud izrekao novčanu kaznu kao u izreci, smatrajući je primjerenom težini djela i stupnju krivnje okrivljenika i da će se njome postići svrha prekršajnog kažnjavanja iz čl.32. PZ-a da ubuduće ne čini prekršaje, vodeći računa i o njegovim imovinskim prilikama.  

	12.Kako je okrivljenik tijekom ovog postupka uhićen uz izvješće o uhićenju to mu je navedeno oduzimanje slobode u svezi sa prekršajem sukladno čl.40. PZ-a uračunato kao 39,82 eura novčane kazne.

	13.U izreci je upozoren temeljem čl.183.st.3. PZ-a za slučaj plaćanja novčane kazne u roku koji mu je određen za plaćanje novčane kazne. Za dodati je da se  novčana kazna iznad 265,45 eura koja nije u cijelosti ili djelomično naplaćena ni prisilno u roku od dvije godine od podnesenog zahtjeva za prisilnu naplatu zamjenjuje sa radom za opće dobro osuđenoj fizičkoj osobi. Ako osuđenik ne pristane na rad za opće dobro ili ga ne izvrši svojom krivnjom u roku koji je za to određen, novčana kazna zamijenit će se kaznom zatvora (čl.34.st.2. i st.3.Prekršajnog zakona).

	14.U izreci je upozoren temeljem čl.183.st.2. PZ-a za slučaj plaćanja preostalog iznosa novčane kazne u roku koji mu je određen za plaćanje novčane kazne.

	15.Odluka o troškovima postupka temelji se na cit. odredbi zakona, a odnosi se na paušalni iznos troškova prilikom čijeg određivanja je sud vodio računa o trajanju i složenosti postupka, te imovinskim prilikama okrivljenika. 

[bookmark: _GoBack]	16.U suglasju sa svim iznijetim valjalo je odlučiti kao u izreci.
                          
	                                    U Splitu, 7. kolovoza 2026.


Zapisničar								Sutkinja
Domagoj Kalpić						Katica Rakigjija-Basić										
	POUKA O PRAVU NA ŽALBU
	Protiv ove presude okrivljenik i tužitelj mogu podnijeti žalbu u roku od 8 dana od dana dostave prijepisa odluke Visokom Prekršajnom sudu u Zagrebu, a putem ovog Prekršajnog suda u 2 istovjetna primjerka, bez pristojbe.
	Na temelju čl.138.st.2.toč.3.c PZ-a troškovi prekršajnog postupka obuhvaćaju i paušalni iznos troška prekršajnog postupka drugostupanjskog suda kada donosi odluku kojom je pravomoćno utvrđena prekršajna odgovornost okrivljenika, ako je odlučivao o redovnom pravnom lijeku, a koji troškovi će se u slučaju žalbe odmjeriti u paušalnom iznosu u rasponu od 13,27 do 663,61 eura sukladno Rješenju o određivanju paušalnog iznosa za troškove prekršajnog postupka (Narodne novine RH 18/13).

	Dostaviti: okrivljeniku, tužitelju, u spis.

